#### FARSKÝ LIST

**15.august 2022 – 21.august 2022, číslo 466**

*Gréckokatolícka cirkev, farnosť Čičava, Čičava 38, 09301*

**Tel.: 0911/711488, o.martinlaban@gmail.com**

***Kresťanstvo je paradoxné***

***=========================***

*O tom niet pochýb. Všetko získava, kto všetko zanechá. Slobodným sa stáva, kto opustí svoju vlastnú vôľu. Veľkým sa stáva ten, kto vzdá sám seba a úplne seba vyprázdni. Všetko sa zbieha v onom bode, kde ten, kto sa stane ničím, stane sa všetkým, lebo sa stane bohom v Bohu.*

*A teda tento paradox naozaj funguje a platí iba v Bohu. Veď sme stvorení pre "symbiózu" s Bohom, toto je naša pravá povaha a prirodzenosť, byť v Bohu, byť s Bohom jeden. Len tu a vtedy všetko, čo vyprázdnime od seba (ci skôr od svojho umelo stvoreného Ega) vyplní Boh a tak naša malá veľkosť je nahradená veľkosťou Boha, naša otrocká ilúzia slobody slobodou Boha a tak ďalej.*

*Mimo Boha nedáva podobné konanie zmysel, pretože niet toho, čo by naše vyprázdnenie naplnilo. Preto "slovo kríža je bláznovstvom pre tých, čo idú do záhuby, ale pre tých, čo sú na ceste spásy, teda pre nás, je Božou mocou" (1Kor 1, 18). Preto sa ani svetská spoločnosť nemôže riadiť zákonmi Evanjelia. Nemôže existovať "kresťanský štát". Iba Cirkev môže žiť túto paradoxnú logiku, lebo sama je Telom Boha. Ako aj "On mi povedal: "Stačí ti moja milosť, lebo sila sa dokonale prejavuje v slabosti." A tak sa budem radšej chváliť svojimi slabosťami, aby vo mne prebývala Kristova sila. Preto mám záľubu v slabostiach, v potupe, v núdzi, v prenasledovaní a v úzkostiach pre Krista; lebo keď som slabý, vtedy som silný" (2Kor 12, 9-10).*

***Keď už nie je tvoje ani moje***

***======================***

*Byť bezmocným a ničím, aby On bol vo mne všetkým a veľkým. Hoci v skutočnosti je to povedané veľmi zle.*

*To len kým v nás ešte vládne hriech, rozlišujeme medzi Ním a nami. V skutočnosti ale niet rozdielu, pretože "budú dvaja v jednom tele. Toto tajomstvo je veľké; ja hovorím o Kristovi a Cirkvi" (Ef 5, 31-32) a teda aj o Kristovi a nás. Práve o tom to je, že všetko Kristovo sa stáva našim a my túžime, aby všetko naše bolo to Kristovo. A tak vyhradzujeme sami zo seba všetko naše staré, lebo už to je nepotrebné, lebo všetko Kristovo sa stalo našim, sám Kristus sa stal našim (a my Jeho) a sťahuje sa k nám. A tak už nerozlišujeme medzi 'našim' a 'Jeho'.*

*Ježiš preto hovorí, že "ani jeden z vás, ak sa nezriekne všetkého, čo má, nemôže byť mojím učeníkom" (Lk 14, 33). Je to naozaj veľká vec, keď sa človek, dovtedy pyšný a nezávislý, rozhodne takto naozaj, skutočne vzdať samého seba a úplne všetko, aby to nahradil týmto vzťahom, touto jednotou, týmto manželstvom so Ženíchom, kde sa s Ním stane jedným Telom a nebude mať už nič vlastné, iba všetko Jeho (aj keď v tom okamihu slová 'moje' a 'Jeho' budú naozaj už len slová). Áno, toto je vskutku nové zrodenie. Je to poznanie, že zo sveta neexistuje východisko ani naľavo, ani napravo, ani dopredu, ani dozadu, len nahor. Alebo pád nadol. Ale východisko iba nahor. Ako Exupériho Malý princ aj my nechávame všetko za sebou na zemi, aby sme mohli so Ženíchom, ľahkí ako pierko, ako sám Duch, nahor, domov, do Neba. Ako vyzerá život takéhoto človeka? "Nech sa vám srdce nevzrušuje! Veríte v Boha, verte aj vo mňa. V dome môjho Otca je mnoho príbytkov. Keby to tak nebolo, bol by som vám povedal, že vám idem pripraviť miesto?! Keď odídem a pripravím vám miesto, zasa prídem a vezmem vás k sebe, aby ste aj vy boli tam, kde som ja. A cestu, kam idem, poznáte" (Jn 14, 1-4). Takýto život plynie v pokoji, v slobode, ktorá je slobodná aj sama od seba, preto už len uvoľnenosť pokoja, hlbšia než radosť, hlbšia než čokoľvek iné. "Pokoj vám zanechávam, svoj pokoj vám dávam. Ale ja vám nedávam, ako svet dáva. Nech sa vám srdce nevzrušuje a nestrachuje" (Jn 14, 27). Kto okrem Ducha nám vie toto ukázať, vysvetliť? "Tešiteľ, Duch Svätý, ktorého pošle Otec v mojom mene, naučí vás všetko a pripomenie vám všetko, čo som vám povedal" (Jn 14, 26). Čas sa znova počíta na nádychy a výdychy a údery srdca, pretože všetko ostatné je preč. Život sa scvrkol na tú najzákladnejšiu a najprostejšiu úroveň, aby v nej dosiahol svoju plnosť a nekonečnosť v Ženíchovi!*

***Vyprázdnenie***

***===============***

*Keď túžime byť ničím. Nemať nič vlastné. Nekonať nič zo seba. Akoby sa úplne zastaviť. Aby Boh mohol byť, bol všetkým, aby všetko z Neho vychádzali, k Nemu smerovalo. Aby On vstúpil a konal svoje. To je vzdanie seba. To je pochovanie starého človeka. Takto prijímame krstné znovuzrodenie.*

*A keď prídeme medzi ľudí, mať na pamäti, čo vraví Písmo: "Nepripodobňujte sa tomuto svetu" (Rim 12, 2), neprispôsobujte sa mu! Ostaňte takýto aj uprostred neho, mŕtvi sebe, ale zato plní Boha! Bez zbytočných ohľadov, lebo aj Pán vraví, že "kto sa bude hanbiť za mňa a za moje slová pred týmto cudzoložným a hriešnym pokolením, za toho sa bude hanbiť aj Syn človeka, keď príde v sláve svojho Otca so svätými anjelmi" (Mk 8, 38). V slobode od sveta byť slobodní od seba, a oboje spolu súvisí.*

*Privádza nás to k nášmu nahému Ja - a ono je miestom nášho stretnutia, spoločenstva s Bohom. Sme s Pánom, pred Ním, áno, aj so všetkým svojim hriechom a slabosťou. Nádoby, dobré a utvorené len na jediné - aby boli naplnené.*

*Potom konáme skutky Boha. Vlastne nie my. Rukou robíme patetické znamenie kríža, prostý pohyb ruky, sám v sebe tak márny a bezmocný. Ale robíme ho. A všetko ostatné už nechávame na Neho, očakávame len od Neho a podľa Neho. Vkladáme ruky na chorého, rovnako patetické a bezmocné gesto, a tiež všetko ostatné nechávame na Neho, očakávame od Neho a podľa Neho. Vo viere, ktorá spoznala a uverila, že od nej nezávisí nič - iba od Neho a preto sa ani sama na seba nespolieha, iba na Neho. V tom je malosť a pokora veľkých duchov.*

***Poslaný byť svätcom***

***====================***

*Tvoje poslanie? Svätec. Prorok. Nádoba Ducha, ústa Boha, ruka Krista. A každý jeden deň, ktorý tomu odporuješ, prináša škody, bolesť, utrpenie,... smrť. Iným. Tebe.*

*A nie, nie je to domýšľavosť! Veď toto je Boží plán pre každého jedného človeka, toto je to, čo je normálne!*

*Nemrhaj čas tým, že budeš dumať o tom, čo majú ľudia kdesi ďaleko konať. Konaj ty sám, čo máš, tu a teraz - a ostatné nechaj na Pána! Ty buď svätý, tu a teraz - a na Bohu je, aby sa cez teba oslávil spôsobom, akým On chce a aký zapadá do Jeho Veľkého Plánu, v ktorom Ty si len jednou jeho čiastočkou, jedným jeho okamihom.*

*Tu a teraz. Tu je to miesto. Teraz je ten čas - byť svätý. Tu a teraz sa vedie boj o svätosť, len tu. Tu je Boh, tu je Domov, tu je ono miesto. Buď tu, buď dokonalý teraz, svätý práve tu a v tomto. Tu je prítomný celý a všetok svet. Tu je Realita, sám Vesmír, Nebo, všetko. Objav to, uviď to! Nauč sa neutekať preč. Nauč sa tu žiť - a nájdeš tu šíry, priestranný dom, svet! Svet v orechovej škrupinke, celý v oriešku Popolušky! Zlo sa nedá premôcť zlom, iba dobrom. Hriech sa nedá odstrániť hriechom, iba svätosťou. Byť svätý, skutočne, v tomto, tu a teraz, je najdôležitejšia vec na svete. Jediné, na čom záleží. A sám Boh je tam prítomný a koná. Len byť svätý a spoliehať sa iba na Neho a všetko očakávať iba od Neho! Konať celým srdcom, ale výsledok nečakať malý či žiadny, ako by to bolo, keby to bolo len o našom nepatrnom skutku, ale veľký a slávny, pretože "Ten, čo dáva rozsievačovi semeno a chlieb na jedenie, dá a rozmnoží vaše osivo a dá vzrast plodom vašej spravodlivosti" (2Kor 9, 10), On znásobí náš nepatrný skutok, svojou Mocou prenikne našu slabosť a oslávi sa práve v nej a cez ňu. "Peter sa obrátil a videl, že za nimi ide učeník, ktorého Ježiš miloval, ten, čo sa pri večeri naklonil k jeho hrudi a spýtal sa: "Pane, kto ťa to zradí?" Keď ho teda Peter zazrel, povedal Ježišovi: "Pane, a čo bude s týmto?" Ježiš mu odpovedal: "Ak chcem, aby zostal, kým neprídem, čo teba do toho? Ty poď za mnou!"" (Jn 21, 20-22)*

*V určitom zmysle to znamená, odpojiť sa od sveta. Stať sa uprostred sveta akoby pustovníkom. Vidieť, vnímať, neutekať preč od toho, čo sa vo svete naokolo deje, ale - ako vraví Ježiš: "Nech sa vám srdce nevzrušuje! Veríte v Boha, verte aj vo mňa" (Jn 14, 1). A tak miesto ustarostení vo svete zotrvávame v pokoji a dôvere v Ňom. Áno, v istom zmysle je to analógia ex opere operato žitá vo všednom živote a konaní.*

*Pôst, chudoba, mlčanie - oddávna prejavy i nástroje tejto oddelenosti. Žiadne súdenie – seba ani iných, žiadne porovnávanie sa, len prosto tu a teraz byť svätý. To je všetko. Sväto myslieť, sväto konať, svätosť milovať.*

***Vzdávam seba!***

***==================***

*Zistil som, že nedokážem zmeniť ani uzdraviť samého seba. Preto sám seba vzdávam. Vzdávam sa a vzdávam seba. Úplne sa zverujem do rúk Boha. Odteraz všetko očakávam len a jedine od Jeho milosrdenstva, od Jeho konania. "Neženiem sa za veľkými vecami ani za divmi pre mňa nedosiahnuteľnými. Ale ja som svoju dušu upokojil a utíšil" (Ž 131, 1-2).*

*Toto znamená, zomrieť sebe. Nie nejaká pokrútená "askéza", v ktorej Ego namiesto smrti napína svoje svaly. Nie. Zomrieť sebe znamená vzdať seba. Úplne vzdať seba. A potom už len "Duchom umŕtvujete skutky tela" (Rim 8, 13). Čiže: sme mŕtvi a uvoľnení a Duch v nás koná, čo koná.*

*Preto žijeme v úplnej, radostnej, uvoľnenej istote. Nespoliehame sa na nič zo seba, závisíme už úplne a len na Božím milosrdenstve a Božej láske a vernosti - a tie sú isté. Absolútne isté. Nezávisia od nás, ale len od Boha. Nikdy sa neskončia. Nikdy sa nezmenia. Preto sme si istí. Preto žijeme v istote. Božej istote. Istí si nie sebou, ale Bohom, ktorý je verný. "Všetci, ktorých vedie Boží Duch, sú Božími synmi" (Rim 8, 14), píše Pavol. Práve o tomto to je. Nechávame sa úplne viesť Duchom. Nemáme žiadnu vlastnú vôľu v zmysle, že by sme chceli niečo konkrétne, niekde nejako byť. Sme tu a teraz, prijímame to, kam nás a a do čoho nás Duch vovedie, s radosťou, uvoľnene, lebo vieme, že je to pre nás, pre naše dobro, náš rast, naše zbožštenie, našu spásu. Už nekladieme žiadne prekážky, nijako Duchu neodporujeme, pretože sme vzdali samých seba. Nie je to žiaden kvietizmus! Naopak, v každej chvíli prosto, bezstarostné, s radosťou robíme, čo robiť treba - modlitba, cvičenie, práca, oddych,... všetko na svojom mieste, všetko bez otáľania, okolkov, falošných ohľadov, skutočne slobodne. Práve preto! Lebo keby sme boli plní seba, potom by tu boli aj ohľady, aj sklamania, aj beznádej, aj strach, aj žiadostivosť a frustrácia z toho, že sa nenapĺňa alebo len pomaly. Ale keď sme vzdali seba, ostáva iba prosté, číre konanie, bez starostí, plné radosti z konania samotného. Konám, hovorím, žijem čo sa práve patrí a má - a výsledky očakávam od nikoho a ničoho iného, len od Boha a Jeho milosti a milosrdenstva, podľa Neho, Jeho vôle. Je to ako pri uzdravovaní: my vložíme ruky a vyslovíme pár slov, nič viac, gesto samo osebe až smiešne slabé a bez mocné - a od Pána očakávame výsledok: zázrak, milosť, uzdravenie, čokoľvek, čo On usúdi, v čase a spôsobom, ktorý si On zvolí. A vieme, že "ak neochabneme, budeme v pravom čase žať" (Gal 6, 9). To je to Eckhartovo "sám nechcieť vôbec nič".*

*Život je tak skoncentrovaný do jediného bodu tu a teraz, k jedinému úkonu, ktorý je konaný tu a teraz, prúdi celý a úplne týmto okamihom, aby v ňom dosahoval dokonalosť, svätosť. Aby v ňom bol oslávený Boh a tak sa aj Boh cez nás oslávil: "Otče, nadišla hodina: Osláv svojho Syna, aby Syn oslávil teba" (Jn 17, 1). Lebo "čo je svetu neurodzené a čím pohŕda, to si vyvolil Boh, ba aj to, čoho niet, aby zmaril to, čo je" (1Kor 1, 28).*

*Je to vlastne najľahšia vec na svete, pretože stačí vzdať seba. A súčasne najťažšia, pretože vyžaduje vzdať seba.*

Liturgický program

|  |  |  |  |  |  |  |
| --- | --- | --- | --- | --- | --- | --- |
|  | **Čičava** | **Komárany** | | **Merník** | | |
| **Po**  **15.8.** | **Zosnutie Presvätej Bohorodičky** | | | | | *Prikázaný sviatok*  *Myrovanie* |
| 17.30 \*ZBP Jozef (r.Kochanova) | 19.00 | | 16.00 | | |
| **Ut**  **16.8.** | Prenesenie rukou neutvoreného obrazu nášho Pána, Boha a Spasiteľa Ježiša Krista; svätý mučeník Diomédes | | | | | |
| **St**  **17.8.** | Svätý mučeník Myrón | | | | | |
|  | 18.00 +Jozef, Ladislav (r.Nabožna) + panychýda | |  | | |
| **Št**  **18.8.** | Svätí mučeníci Flórus a Laurus  **Duchovná obnova pred odpustom a výročím**  **o. Marek Saraka, správca farnosti Rudlov** | | | | | |
| 16.00 sviatosť zmierenia - svätá spoveď  18.00 \*ZBP Tomáš (r.Kochanova)  +Ján, Mária (r.Ragančikova)  Po liturgii: Sviatosť pomazania chorých | |  | | |  |
| **Pi**  **19.8.** | Svätý mučeník Andrej Stratopedarcha a spoločníci  **Duchovná obnova pred odpustom a výročím**  **o. doc. ThDr. Peter Borza, PhD., prodekan Filozofickej fakulty UPJŠ** | | | | | |
| 17.15 sviatosť zmierenia – svätá spoveď  18.00 +Michal, Mária, Tibor (r.Tkačova)  +Mária, Mária, Ján (r.Jackova a Štovkova) | |  | | |  |
| **So**  **20.8.** | *Svätý prorok Samuel* | | | | | |
|  |  | | 18.00 s platnosťou na nedeľu | | |
| **Ne**  **21.8.** | **Odpust v Čičave a výročie chrámu a obce 750 +2**  **o. ThLic. Juraj Gradoš, PhD., historik a šéfredaktor časopisu Slovo**  Svätý apoštol Tadeáš; svätá mučenica Bassa | | | | | Myrovanie  Sprievod okolo chrámu |
| 9.15 akatist požehnania rodín  10.15 akadémia  10.30 Slávnostná svätá liturgia  \*ZBP Janka s rod. (r.Budaiova)  \*ZBP Matúš (r.Vilenikova) | | 7.30 | |  | |

***Úmysel modlitby****: za mier na Ukrajine a vo svete.*

*V sobotu večer sa zúčastním programu na odpuste v Ľutine. Pozývam aj vás, ak máte záujem, cestovať spolu so mnou, alebo individuálne na ľutinskú horu.*